
	Παρουσίαση του βιβλίου

του Κυριάκου Ιακωβίδη
Τρεις Αριστερές (ΕΔΑ, ΚΚΕ, ΑΚΕΛ)

και το κυπριακό ζήτημα
στο Σπίτι της Κύπρου

Την Τρίτη 10 Δεκεμβρίου 2024 και ώρα 19:00, θα πραγματοποιηθεί στο Σπίτι της Κύπρου, Ξενοφώντος 2Α στο Σύνταγμα, η παρουσίαση του βιβλίου του Κυριάκου Ιακωβίδη, Λέκτορα Νεότερης και Σύγχρονης Ιστορίας στο Πανεπιστήμιο Νεάπολις Πάφος, με τίτλο «Τρεις Αριστερές (ΕΔΑ, ΚΚΕ, ΑΚΕΛ) και το κυπριακό ζήτημα», που κυκλοφορεί από τις εκδόσεις Επίκεντρο.
Το βιβλίο θα παρουσιάσει ο Αλέξης Αλέκου, Διδάκτωρ Ιστορίας, Μέλος Δ.Σ. Ινστιτούτου Ερευνών Προμηθέας. Θα ακολουθήσει αντιφώνηση από τον συγγραφέα.

Όπως αναφέρεται: «Η ΕΔΑ επιδίωξε στο κυπριακό ένα «θαύμα»: την επίτευξη λύσης μακριά από το πλαίσιο των δυτικών συμμάχων, την ώρα που ένα τέτοιο ενδεχόμενο ουδέποτε είχε εξεταστεί σοβαρά είτε από τις ελληνικές κυβερνήσεις είτε από τον Μακάριο και δεν υπήρχε καμιά πιθανότητα να εξεταστεί. Όμως η ΕΔΑ περιμένοντας το «θαύμα» χάρις στο κυπριακό και στα παράγωγά του (αντιαμερικανισμός, σοβιετοφιλία, ουδετεροφιλία) βγήκε από την πολιτική απομόνωση των αρχών της δεκαετίας του πενήντα, αμφισβήτησε με σθεναρότητα το στίγμα του «αντεθνικού» κόμματος και κατάφερε το αδιανόητο: λίγα χρόνια μετά την ήττα της Αριστεράς στο Γράμμο εκλέχτηκε αξιωματική αντιπολίτευση (1958). Πέτυχε, δηλαδή, το «θαύμα» περιμένοντας το «θαύμα». Δεν είναι μια διθυραμβική ιστορία για το πως η ΕΔΑ υποστήριξε τον κυπριακό αγώνα. Κάτι τέτοιο θα ήταν αβαθές, πρόχειρο και επιπόλαιο. Τουναντίον, είναι μια ιστορία για το πώς η ΕΔΑ, σε επίπεδο ηγεσίας, δεν στήριξε τον κυπριακό αγώνα (παρά το πλήθος των αντενδείξεων). Είναι μια ιστορία που δεν διαβάζει τους εκθειαστικούς λόγους της ΕΔΑ υπέρ της Κύπρου, διαβάζει αυτά που δεν λέει. Είναι μια αποκαλυπτική ιστορία….»


Η εκδήλωση θα προβληθεί σε ζωντανή ψηφιακή μετάδοση από την Υπηρεσία Ζωντανών Διαδικτυακών Μεταδόσεων ΔΙΑΥΛΟΣ του Εθνικού Δικτύου Υποδομών Τεχνολογίας και Έρευνας (ΕΔΥΤΕ) μέσω του συνδέσμου παρακολούθησης: https://webcast.grnet.gr/room/1607?eventid=17274
___________________
Ο Κυριάκος Ιακωβίδης γεννήθηκε στη Λεμεσό το 1984. Είναι Λέκτορας Νεότερης και Σύγχρονης Ιστορίας στο Πανεπιστήμιο Νεάπολις Πάφος – εκεί εργάζεται τα τελευταία έξι χρόνια. Πτυχίο δημοσιογραφίας (Queen Margaret University, Edinburgh). Μεταπτυχιακό στην Ιστορία (Royal Holloway). Κάτοχος διδακτορικού τίτλου από το Πανεπιστήμιο Κύπρου. Κάτοχος διπλώματος Αθλητικογραφίας. Εργάστηκε στο ερευνητικό πρόγραμμα «Ευρωδακτύλιος», το οποίο επιχορηγήθηκε από το Υπουργείο Εξωτερικών της Κυπριακής Δημοκρατίας. Ασχολείται με το ενωτικό ζήτημα και με την τοπική ιστορία της Κύπρου. Είναι συνεπιμελητής βιβλίων τα οποία αφορούν χωριά της Κύπρου (Σαλαμιού, Όμοδος και Αγ. Θεόδωρος Πιτσιλιάς) και των τόμων «Τα Οκτωβριανά στην περιοχή της Πιτσιλιάς. Πρακτικά Ημερίδας», «Ο αντίκτυπος της Μικρασιατικής Εκστρατείας και Καταστροφής στην Κύπρο» (εκδόσεις Ηλίας Επιφανίου) και «Η περιοχή του Τροόδους κατά τις δεκαετίες 1940 και 1950. Αντιβρετανισμός, εκπαίδευση και εργατικές ιστορίες». Συγγραφέας των βιβλίων, «Η Ευρώπη του Συνεδρίου της Βιέννης και η Ελληνική Επανάσταση (1821-1827)», Λευκωσία (εκδόσεις Διόραμα) 2023 και «Τρεις Αριστερές (ΕΔΑ, ΚΚΕ, ΑΚΕΛ) και το κυπριακό ζήτημα», Θεσσαλονίκη (εκδόσεις Επίκεντρο) 2023, για το οποίο τιμήθηκε με Εύφημο Μνεία Νέου Ερευνητή στα Ετήσια Βραβεία Βιβλίου (CRABA 2024) του κορυφαίου κυπρολογικού περιοδικού The Cyprus Review. Το βιβλίο του «Πρόσφυγες δύο χαμένων αυτοκρατοριών: Ρώσοι και Μικρασιάτες στην Κύπρο» είναι υπό έκδοση από τις εκδόσεις Επίκεντρο.

